 لاهور (ويب ڊيسڪ) مشهور پاڪستاني اداڪارا نيلم منير ’’عورتن جي عالمي ڏهاڙي‘‘ جي حوالي سان جاري ڪيل پنهنجي پيغام ۾ مداحن کي چيو آهي ته جيڪڏهن هو اسلام جي حڪمن تي عمل ڪن ته هر ڏينهن عورتن جو ڏينهن آهي. اداڪارا نيلم منير انسٽاگرام تي پنهنجي تصوير شيئر ڪندي مداحن کي ’’عورتن جي عالمي ڏهاڙي‘‘ جو پيغام ڏنو ۽ ٻڌايو ته ڪهڙي طرح اسان جي مذهب ۾ عورتن جي خودمختاري ۽ آزادي جي ڳالهه ڪئي وئي آهي. نيلم منير چيو ته منهنجو خيال آهي ته جيڪڏهن مذهب اسلام جي تعليم ۽ حڪمن تي عمل ڪيو وڃي ته هر ڏينهن عورتن جو ڏينهن آهي. هن وڌيڪ لکيو ته عورتن جي ڏهاڙي کي انهن لاءِ ملهائڻ گهرجي جن ڏکيائين جو مقابلو ڪري ڪاميابيون حاصل ڪيون. اداڪار جي پوسٽ کي ڪيترن ئي ماڻهن ساراهيندي پوسٽ جي تعريف ڪئي ۽ سندس لاءِ نيڪ خواهشن جو اظهار پڻ ڪيو.